謁南嶽
作者：李曾伯
朝代：宋

paragraphs: 來謁衡嶽山，未窮衡嶽境。
爇香赤帝殿，恭祈國壽永。
婆娑禹指山，僅窺虬龍影。
分枝萬派別，功與天地準。
悅亭萬竹間，倚丘甫俄頃。
披雲挹蒼翠，俗慮須甦醒。
王事屬有程，山容看難盡。
歸來短篷底，夢斷青松徑。
雲開爲韓子，雪霽朱張詠。
必如三先生，人與此山稱。
我生等培塿，安敢喬嶽並。
好峰七十二，詎可一朝竟。
男兒萬里眼，長嘯付一瞬。
終朝摘星斗，寘身祝融頂。